Rīgā

|  |  |
| --- | --- |
| Datums skatāms laika zīmogā | Nr. 18/TA-450 |
| Uz 23.02.2021. | Nr. 142.9/15-4-13/21 |

Latvijas Republikas Saeimas

Pilsonības, migrācijas un sabiedrības

saliedētības komisijai

Par atbildīgās institūcijas noteikšanu patvēruma meklētāju un starptautiskās aizsardzības saņēmēju sociālekonomiskās iekļaušanas koordinācijas jomā

Ministru kabinets ir saņēmis Saeimas Pilsonības, migrācijas un sabiedrības saliedētības komisijas 2021. gada 23. februāra vēstuli Nr. 142.9/15 4 13/21 un tai pievienoto biedrības "Sabiedriskās politikas centrs PROVIDUS" 2020. gada 10. decembra vēstuli Nr. 2020/IK-008 un 2021. gada 12. februāra vēstuli Nr. 2021/001-AL un pateicas par jautājuma aktualizēšanu par atbildīgās institūcijas noteikšanu patvēruma meklētāju un starptautiskās aizsardzības saņēmēju sociālekonomiskās iekļaušanas koordinācijas jomā.

Atbilstoši Ministru kabineta 2015. gada 2. decembra rīkojumā Nr. 759 "Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā" (turpmāk – rīcības plāns) noteiktajam Kultūras ministrija rīcības plāna 3. rīcības virziena "Sociālekonomiskā iekļaušana" ietvaros nodrošina šādu pasākumu īstenošanu un pakalpojumu sniegšanu patvēruma meklētājiem un personām ar bēgļa vai alternatīvo statusu (turpmāk – starptautiskās aizsardzības saņēmēji):

- **Informācijas centra patvēruma meklētājiem, bēgļiem un personām ar alternatīvo statusu** (tostarp starptautiskās aizsardzības saņēmējiem) **darbība**: regulāri atjaunota informācija par pakalpojumiem mērķa grupai un dažādu jomu speciālistiem, regulāra informācija Latvijas sabiedrībai par sociālekonomiskās iekļaušanas praksi, rezultātiem un aktualitātēm, pastāvīgi pieejams speciālistu atbalsts (psihologa, jurista konsultācijas), informatīvā tālruņa līnija, sabiedrības iniciatīvu reģistrācija un atbalsta koordinācija, konsultatīva mehānisma starpsektoru sadarbībai koordinēšana;

- **reto valodu tulku pakalpojumi, to koordinācija** saziņai ar pakalpojumu sniedzējiem (pašvaldību un valsts darbiniekiem, ārstiem, pedagogiem, NVO darbiniekiem u. c. personām), tai skaitā tulku mācības par pakalpojuma sniegšanas specifiku;

- **sociālekonomiskās iekļaušanās ievadkursu programma patvēruma meklētājiem** (tostarp starptautiskās aizsardzības saņēmējiem) **par Latviju** **ar praktiskās mācības nodarbībām**, kas ietver vispārīgu informāciju par Latvijas valsti, valsts iekārtu, vēsturi, kultūru, tradīcijām u. c., praktisku informāciju par pakalpojumiem (banka, sabiedriskais transports, telefonsakari, interneta pieejamība, valūta u. c.), informāciju par iekļaušanos sabiedrībā, nediskriminācijas principiem, sabiedrības normām, ētiku, dzīvokļu tirgu, nodarbinātību, izglītību, interešu grupām, aktivitātēm un brīvā laika pavadīšanas iespējām, veselības aprūpes sistēmu (ģimenes ārsti, speciālisti, veselības aprūpes pakalpojumi pieaugušajiem un bērniem, maksas pakalpojumi, medicīnas pakalpojumu pieejamība un apmaksa valsts programmu ietvaros, veselības apdrošināšanas iespējas), sociālās drošības tīklu un sociālās apdrošināšanas sistēmu, kā arī sociālās palīdzības sistēmu;

- **latviešu valodas mācību kurss** starptautiskās aizsardzības saņēmējiem 80–120 h apjomā;

- **dažādu jomu speciālistu** (pašvaldību darbinieki, sociālie darbinieki, Nodarbinātības valsts aģentūras speciālisti, NVO eksperti) **mācības starpkultūru jautājumos**.

Finansējums Kultūras ministrijas kompetencē esošo pasākumu īstenošanai un pakalpojumu nodrošināšanai laika periodā no 2016. gada līdz 2022. gadam pieejams no Patvēruma, migrācijas un integrācijas fonda 2014.–2020. gada plānošanas perioda piešķīruma.

Ar Ministru kabineta 2021. gada 5. februāra rīkojumu Nr. 72 "Par Saliedētas un pilsoniski aktīvas sabiedrības attīstības pamatnostādnēm 2021.–2027. gadam" (turpmāk – MK rīkojums Nr. 72) ir apstiprinātas Saliedētas un pilsoniski aktīvas sabiedrības attīstības pamatnostādnes 2021.–2027. gadam (turpmāk – pamatnostādnes). Pamatnostādņu īstenošanai Kultūras ministrija izstrādā Saliedētas un pilsoniski aktīvas sabiedrības attīstības plānu 2021.–2023. gadam, tajā ietverot pakalpojumu (speciālistu konsultāciju pieejamība, reto valodu tulku pakalpojumi un to koordinācija, ievadkursa programma par Latviju, latviešu valodas mācību kurss, starpkultūru komunikācijas mācības speciālistiem) nepārtrauktību starptautiskās aizsardzības saņēmējiem. Tomēr jautājums par papildu valsts budžeta līdzekļu piešķiršanu minēto uzdevumu īstenošanai ir izskatāms likumprojekta "Par valsts budžetu 2022. gadam" un likumprojekta "Par vidēja termiņa budžeta ietvaru 2022., 2023. un 2024. gadam" sagatavošanas procesā kopā ar visu ministriju un citu centrālo valsts iestāžu prioritārajiem pasākumiem, ievērojot valsts budžeta finansiālās iespējas.

Labklājības ministrijas atbildība rīcības plāna izpildē ir šāda:

- **nodarbinātības veicināšana**:Nodarbinātības valsts aģentūra veic starptautiskās aizsardzības saņēmēju profilēšanu un sastāda individuālos darba meklēšanas plānus, piedāvā latviešu valodas apguves iespējas un citus aktīvos nodarbinātības pasākumus, sniedz atbalstu darba meklēšanā, tostarp attīstot sadarbību ar darba devējiem, – finansējums tiek nodrošināts no valsts budžeta līdzekļiem, kā arī Eiropas Sociālā fonda projektu ietvaros. Labklājības ministrija, turpinot piemērot līdzšinējo pieeju, plāno arī 2021.–2027. gada Eiropas Savienības fondu plānošanas periodā sniegt atbalstu minētajām personām vispārējā kārtībā, iesaistot Nodarbinātības valsts aģentūras organizētajos aktīvajos nodarbinātības pasākumos, ja šīs personas ieguvušas bezdarbnieka vai darba meklētāja statusu. Tā, piemēram, "Darbības programmā Latvijai 2021.–2027. gadam" (šobrīd – izstrādes stadijā) 4. politikas mērķa "Sociālāka un iekļaujošāka Eiropa, īstenojot Eiropas sociālo tiesību pīlāru" 4.3. prioritātes "Nodarbinātība un sociālā iekļaušana" 4.3.3. specifiskā atbalsta mērķa "Uzlabot visu darba meklētāju, jo īpaši jauniešu, ilgstošo bezdarbnieku un nelabvēlīgā situācijā esošu grupu, kā arī neaktīvo personu piekļuvi nodarbinātībai, veicināt pašnodarbinātību un sociālo ekonomiku" ietvaros varēs saņemt atbalstu nelabvēlīgākā situācijā esoši bezdarbnieki un ekonomiski neaktīvie iedzīvotāji, iesaistoties subsidētās nodarbinātības, darba iemaņu attīstības, profesionālās piemērotības noteikšanas pasākumā, motivācijas programmās, atbalsta pasākumos bezdarbniekiem ar atkarībām, kā arī saņemt nepieciešamās psihologa u. c. speciālistu konsultācijas;

- **sociālā darbinieka un sociālā mentora pakalpojums**: Labklājības ministrija kā atbildīgā iestāde nozarē Eiropas Sociālā fonda 2014.–2020. gada plānošanas periodā īsteno aktivitāti "Dažādības veicināšana" (īstenotājs – Sabiedrības integrācijas fonds), kuras ietvaros tiek sniegts sociālā darbinieka un sociālā mentora pakalpojums starptautiskās aizsardzības saņēmējiem. Pakalpojums tiks sniegts Eiropas Sociālā fonda finansētā projekta ietvaros līdz 2022. gada beigām. Savukārt 2021.–2027. gada Eiropas Savienības fondu plānošanas periodā, "Darbības programmā Latvijai 2021.–2027. gadam" (šobrīd – izstrādes stadijā) 4. politikas mērķa "Sociālāka un iekļaujošāka Eiropa, īstenojot Eiropas sociālo tiesību pīlāru" 4.3. prioritātes "Nodarbinātība un sociālā iekļaušana" 4.3.5. specifiskā atbalsta mērķa "Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem pakalpojumiem; pilnveidot sociālās aizsardzības sistēmas, tostarp veicināt sociālās aizsardzības pieejamību; uzlabot ilgtermiņa aprūpes pakalpojumu pieejamību, efektivitāti un izturētspēju" ietvaros paredzēts stiprināt sociālo dienestu profesionālo veiktspēju, izstrādājot un aprobējot praksē metodiku darbam ar starptautiskās aizsardzības saņēmējiem;

- **valsts pabalsti bēgļiem un personām ar alternatīvo statusu**: Valsts sociālās apdrošināšanas aģentūra kopš 2017. gada jūnija izmaksā ikmēneša pabalstus starptautiskās aizsardzības saņēmējiem.

Labklājības ministrija nodrošina iepriekš minēto institūciju aktivitāšu koordināciju un uzraudzību.

Izglītības un zinātnes ministrija norāda, ka, pamatojoties uz rīcības plānu, turpinās īstenot ministrijas kompetencē noteiktās darbības, lai nodrošinātu starptautiskās aizsardzības saņēmēju iekļaušanu izglītības sistēmā.

Sabiedrības integrācijas fonds atbilstoši attīstības plānošanas dokumentiem finansiāli atbalsta un veicina sabiedrības integrāciju. Sabiedrības integrācijas fonds atbalstu nodrošina, gan administrējot atbalsta programmas nevalstiskajām organizācijām, medijiem, publiskajam sektoram, gan īstenojot projektus.

Sabiedrības integrācijas fondam ir arī ilggadīga praktiska pieredze darbā ar trešo valstu pilsoņiem un starptautiskās aizsardzības saņēmējiem. Sabiedrības integrācijas fonds kopš 2016. gada Eiropas Sociālā fonda ietvaros ir nodrošinājis sociālā darbinieka un sociālā mentora pakalpojuma sniegšanu starptautiskās aizsardzības saņēmējiem krīzes situācijas risināšanā, lai sekmētu sociālekonomisko iekļaušanos un integrāciju Latvijā. Minētais pakalpojums ir paredzēts rīcības plāna 3. rīcības virziena "Sociālekonomiskā iekļaušana" 3.8. punktā. Kopš Sabiedrības integrācijas fonda sniegtā pakalpojuma sākuma atbalsts ir sniegts vairāk nekā 1000 personām. Sabiedrības integrācijas fonds ir īstenojis arī divus pilotprojektus, kas snieguši atbalstu piecām ģimenēm mājokļa nodrošināšanai, kā arī ir aktīvi paudis viedokli par nepieciešamajām izmaiņām atbalsta sniegšanā starptautiskās aizsardzības saņēmējiem. Papildus tam Sabiedrības integrācijas fonds vairākus gadus ir nodrošinājis Nacionālā integrācijas centra (vienas pieturas aģentūras) darbību, dažādības vadības un starpkultūru komunikācijas kursus, pakalpojumu izstrādi dažādām mērķa grupām, sniedzis atbalstu diasporai un remigrantiem, nodrošinājis valsts valodas kursus.

Ja Sabiedrības integrācijas fondam tiek deleģēta atbildīgās institūcijas loma patvēruma meklētāju un starptautiskās aizsardzības saņēmēju sociālekonomiskās iekļaušanas koordinācijas jomā, kā arī piešķirts nepieciešamais finansējums, tad laikposmā līdz 2022. gada beigām Sabiedrības integrācijas fonds var uzņemties šādu uzdevumu īstenošanu:

* organizēt regulāras darba grupas sanāksmes, tādējādi nodrošinot vienotu procesa virsuzraudzību un koordināciju, kā arī sekmējot integrācijas politikas attīstību un veicinot starpinstitucionālo sadarbību;
* izvērtēt rīcības plānā noteiktās atbildības starp ministrijām un citām valsts institūcijām, rosinot priekšlikumus par nepieciešamajām izmaiņām, ņemot vērā pēdējo piecu gadu pieredzi;
* koordinēt iesaistīto institūciju darbību, nodrošinātos pakalpojumus un sniegt tām atbalstu – problēmu analīze, pieredzes un labās prakses apmaiņa starp institūcijām, priekšlikumi tiesiskā regulējuma pilnveidei u. c.

Lai Sabiedrības integrācijas fonds varētu sekmīgi nodrošināt šos uzdevumus, ir nepieciešams:

* konceptuāls nozaru ministriju atbalsts, deleģējot Sabiedrības integrācijas fondam šādu uzdevumu, t. sk. sniedzot ieguldījumu un atbalstu Sabiedrības integrācijas fonda organizētajās darbībās un izrādot iniciatīvu normatīvā regulējuma pilnveidei;
* vienošanās starp publisko sektoru un nevaldības sektoru par sadarbību, paredzot konsultatīvā mehānisma pilnveidi un līdzdarbību lēmumu pieņemšanā;
* pilnveidot rīcības plānā noteiktās ministriju atbildības jomas, kā arī rosināt rīcības plānā nepieciešamās izmaiņas, lai mazinātu pakalpojumu sadrumstalotību un veicinātu vienotu izpratni par plānā iekļautajiem uzdevumiem un sasniedzamajiem rezultātiem.

Ekonomikas ministrija norāda, ka neiebilst pret izteikto priekšlikumu situācijas uzlabošanai patvēruma meklētāju un starptautiskās aizsardzības saņēmēju sociālekonomiskās iekļaušanas koordinācijas jomā kā atbildīgo institūciju turpmāk noteikt Sabiedrības integrācijas fondu.

Arī Iekšlietu ministrija norāda, ka neiebilst pret izteikto priekšlikumu noteikt Sabiedrības integrācijas fondu par atbildīgo institūciju to personu sociālekonomiskās iekļaušanas koordinācijā, kurām nepieciešama starptautiskā aizsardzība.

Ņemot vērā to, ka šī būtu jauna Sabiedrības integrācijas fonda funkcija, kā arī izvērtējot paredzamo darbu apjomu, Sabiedrības integrācijas fondam ir nepieciešams atbilstošs un prognozējams finansējums. Finansējums nepieciešams kvalitatīvam rīcības plāna ieviešanas efektivitātes izvērtējamam, regulārai starptautiskās aizsardzības saņēmēju vajadzību un iesaistīto organizāciju problēmjautājumu apzināšanai, sadarbībai ar publisko un privāto sektoru, pakalpojuma dizaina izveidei, īstenojot principu "cilvēks centrā", tostarp indikatīvi diviem pilnas slodzes darbiniekiem, lai nodrošinātu minēto funkciju izpildi.

Labklājības ministrijai nav bijis piešķirts speciāls finansējums starptautiskās aizsardzības saņēmēju sociālekonomiskās iekļaušanas koordinācijas īstenošanai. Sabiedrības integrācijas fondam attiecīgo funkciju nodrošināšanai Labklājības ministrijas rīcībā nav pieejams finansējums, ko pārdalīt no labklājības nozares resursiem Sabiedrības integrācijas fonda jauno funkciju nodrošināšanai. Vienlaikus, līdz 2014.–2020. gada Eiropas Savienības fonda plānošanas perioda Sabiedrības integrācijas fonda īstenotā projekta "Dažādības veicināšana" noslēgumam, Labklājības ministrija īsteno atbildīgās iestādes funkcijas, kā arī Labklājības ministrijas izveidotā Uzraudzības padome uzrauga Eiropas Savienības fondu 2014.–2020. gada plānošanas perioda darbības programmas "Izaugsme un nodarbinātība" 9.1.4. specifiskā atbalsta mērķa "Palielināt diskriminācijas riskiem pakļauto personu integrāciju sabiedrībā un darba tirgū" 9.1.4.4. pasākuma "Dažādību veicināšana (diskriminācijas novēršana)" īstenošanu un mērķa sasniegšanu (saskaņā ar Ministru kabineta 2016. gada 9. februāra noteikumiem Nr. 102 "Darbības programmas "Izaugsme un nodarbinātība" 9.1.4. specifiskā atbalsta mērķa "Palielināt diskriminācijas riskiem pakļauto personu integrāciju sabiedrībā un darba tirgū" 9.1.4.4. pasākuma "Dažādību veicināšana (diskriminācijas novēršana)" īstenošanas noteikumi").

Tādējādi, ņemot vērā, ka Sabiedrības integrācijas fondam jauno funkciju īstenošanai ir nepieciešams papildu finansējums, Saeimas Pilsonības, migrācijas un sabiedrības saliedētības komisijas priekšlikums par Sabiedrības integrācijas fonda kā atbildīgās iestādes noteikšanu par starptautiskās aizsardzības saņēmēju sociālekonomiskās iekļaušanas koordināciju ir konceptuāli diskutējams valsts budžeta sagatavošanas procesā, ņemot vērā visu nozaru ministriju iesniegtos prioritāro pasākumu pieteikumus un valsts budžeta finansiālās iespējas.

Pielikumā: Ministru kabineta 2021. gada 1. aprīļa sēdes protokola   
Nr. 31 35. § izraksts.

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu